Per Egil Hegge

Per Egil Hegge (1940–2023) var en norsk journalist, redaktør, forfatter og oversetter. Han var redaktør i Aftenposten og A-magasinet. Han var korrespondent i Washington D.C., fra 1977 til 1981 og fra 1988 til 1992, i London (én gang) og i Moskva (1969–1971). Hegge ble utvist fra Sovjetunionen i 1971. Fra 2004 til 2018 hadde han sin faste, daglige språkspalte i Aftenposten. 

Han var en profilert kritiker av Språkrådet, der han selv var medlem. Han var aktiv i riksmålsbevegelsen, og medlem av Det Norske Akademi for Språk og Litteratur. I ungdommen brukte han nynorsk som foreldrene, og da han begynte å skrive i Dag og Tid tok han opp igjen nynorsken. Han ga ut omkring 20 bøker om nokså ulike tema.

 Liv og familie 
Hegge ble født den 6. mars 1940 i Trondheim. Hans foreldre var lærerne Ola og Mary Hegge. De møttes på lærerskolen, arbeidet først på Skatval og flyttet til Inderøy i 1941. Moren skrev barnebøker og faren arbeidet dels med lokalhistorie. Foreldrene støttet målsaken, avholdsbevegelsen og den frilyndte kristendommen. Per Egil Hegge brukte nynorsk til han var ferdig med gymnaset.

Hegge fikk examen artium fra Steinkjer offentlige landsgymnas i 1959. Han lærte russisk på Forsvarets russiskkurs, kull 5. Hegge ble deretter cand.mag. fra Universitetet i Oslo med fagene russisk og engelsk mellomfag og statsvitenskap grunnfag.

Han døde 12. oktober 2023. Han var gift med den danskfødte barnehagelærer Birgit Wedege som han møtte på Studentersamfunnet.

 Journalistikk 
I 1959 begynte han sin aviskarriere som journalist i Trønder-Avisa. Senere ble han journalistlærling i Norsk Telegrambyrå. Fra 1962 og deretter i 43 år arbeidet han i Aftenposten.

Han begynte i Aftenposten i 1962. I avisen virket han blant annet som reporter (særlig fra rettssaker), kommentator, redaktør, bokanmelder og spaltist. Som utenrikskorrespondent hadde han to opphold i Washington D.C., ett i London og ett i Moskva. Han ble utvist fra Sovjetunionen i 1971. I 1984 ble han også redaktør for fredagsbilaget A-magasinet. I april 2005 pensjonerte Hegge seg, men skrev sin daglige språkspalte i avisens morgenutgave til 2018 – det ble 5114 språkspalter i løpet av 14 år. Han var også fast spaltist i den nynorske ukeavisen Dag og Tid.

 Forfatterskap 
Hegge skrev bøker om sovjetisk og amerikansk politikk, biografier om Fridtjof Nansen, Otto Sverdrup og dessuten den autoriserte biografien om kong Harald og om unionsoppløsningen i 1905. Han skrev boken Og så må du ikke stille spørsmål om sin kones møte med det norske medisinske miljøet da han ba om at hun ble behandlet for hypothyreose (for lavt stoffskifte). Han mener at de aller fleste legene er altfor tilbakeholdne med å behandle symptomer på denne sykdommen når den ikke gir laboratorieanalysesvar utenfor normalverdiene.

Flere av hans bøker handler om språk: Heng ham ikke vent til jeg kommer: en morsom bok om norsk språk og tegnsetting (2004) og Perler for svin og 555 andre norske idiomer (2015) og medvirket til flere andre. Han besvarte i mange år språkspørsmål i Aftenpostens spalte «Språket vårt»https://www.sprakradet.no/Vi-og-vart/Publikasjoner/Spraaknytt/Arkivet/spraknytt-2013/Spraknytt-22013/Spraket-vart-hans-og-sitt/.

Han oversatte fra russisk flere tekster av Aleksandr Solzjenitsyn, som GULag arkipelet, 10 år etter en dag i Ivan Denisovitsj’ liv og Solzjenitsyns nobelforedrag. 

 Priser og utmerkelser 
 Narvesenprisen (1968)
 Gullpennen (1993)
 Den store journalistprisen (2018)

Per Egil Hegge ble i oktober 2003 utnevnt til ridder av 1. klasse av St. Olavs Orden.

 Fullstendig bibliografi 
 Mellommann i Moskva, 1971
 Nyheter fra Moskva medforfattere: Jahn Otto Johansen og Sture Stiernlöf, 1972
 Den siste hemmelighet: tvangshjemsendelsen til Sovjet-Unionen 1944-1947. medforfatter: Nicholas Bethell, 1975
 USA – høyre om?, 1981
 Mord: et politisk våpen, 1983
 USAs utenrikspolitikk: makt og moral, 1984
 Øst-Europa under Gorbatsjov: reportasjeserie i tekst og bilder, medforfatter: Terje Stemland, 1987
 Otto Sverdrup: aldri rådløs, medforfatter: Asbjørn F. Aastrøm, 1996
 År 2000 – et magisk øyeblikk?, 2000
 Og så må du ikke stille spørsmål, 2000 
 Fridtjof Nansen: bare én vilje, medforfatter: Turid Løvskar, 2002
 Tro oss på vårt ord – sant og usant i krig og fred, 2004
 Heng ham ikke vent til jeg kommer: en morsom bok om norsk språk og tegnsetting, 2004
 Det var i 1905, medforfatter: Leif Arne Ulland, 2004
 Norge komplett 150: fra betalingsmiddel til kunsthåndverk, medforfatter: Ivar Sundsbø, 2004 (om norske frimerker)
 Ridende rytter til hest: finurligheter og annen språklig moro i aviser og presse – og litt ellers, 2005
 Quizleis: 1001 spørsmål og svar om språk, medforfattere: Sylfest Lomheim og Helene Uri, 2005,  (h.)
 Harald V, en autorisert biografi om Kong Harald V, 2006,  (ib.),  (ib.)
 God vakt skal være, en bok om HMKG 150-årsjubileum, 2008,  (ib.)
 Fridtjof Nansen, 2011, 
 De suverene, et oppgjør med eksperttyranniet, 2012, ,  (ib.)
 Mellom plikt og lyst : Norske statsministre 1873–2010, 2011, medforfattere Gudleiv Forr og Olav Njølstad, 
 En reise gjennom Baltikum, 2012, 
 Rolv Wesenlund ...og takk for det!, 2014, 
 Perler for svin og 555 andre norske idiomer, 2015, 
 Russland 1917. 2017 

 Kilder 


 Fotnoter 

 Referanser 

 Eksterne lenker 


  Portrettintervju i Dagbladet

Kategori:Journalister i Aftenposten
Kategori:Norske sakprosaforfattere
Kategori:Medlemmer av Det Norske Akademi
Kategori:Riksmålstematikk
Kategori:Riddere av 1. klasse av St. Olavs Orden
Kategori:Personer fra Inderøy kommune